Covid-19-statistieke: Meer as 11 000 nuwe gevalle aangemeldNios dui aan dat 575 mense Dinsdag weens die virus in die hospitaal opgeneem is. (Foto ter illustrasie: Go Nakamura/Getty Images/AFP) Die Nasionale Instituut vir Oordraagbare Siektes (Nios) het Dinsdagaand bevestig dat Suid-Afrika nou meer as 1 843 572 bevestigde Covid-19-gevalle het, waarvan die meeste nuwe gevalle wéér in Gauteng aangeteken is. Altesaam 11 093 nuwe gevalle is in die land aangemeld waarvan 7 471 in Gauteng aangeteken is. Die totale bevestigde gevalle wat al in Gauteng aangeteken is staan dus nou op 567 681. Die Oos-Kaap en Vrystaat het onderskeidelik 385 en 365 nuwe gevalle van Covid-19 aangeteken terwyl daar 294 nuwe gevalle in Mpumalanga, 263 in Limpopo en 197 in die Noord-Kaap aangemeld is. Volgens Nios is die jongste positiwiteitskoers vir Suid-Afrika 23,7%. Volgens statistieke is 59 092 mense tot dusver weens Covid-19 dood nadat nog 297 sterftes Dinsdag aangemeld is. Nios dui verder aan dat 575 mense Dinsdag weens die virus in die hospitaal opgeneem is. Maroela Media het onlangs berig dat veral Gautengse hospitale tans groot druk weens die pandemie ervaar. Die jongste herstelkoers is tans 90,3% en altesaam 2 229 242 mense is teen Covid-19 ingeënt.